Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 28.09.2023

**Αρ. Πρωτ.: 1489**

ΠΡΟΣ: κ. Ν. Κεραμέως, Υπουργό Εσωτερικών

**ΚΟΙΝ: «Πίνακας Αποδεκτών»**

ΘΕΜΑ: «Κρίνεται άμεση και επιτακτική η ανάγκη για επίλυση από την πολιτεία του προβλήματος της μετακίνησης των μαθητών/τριών με αναπηρία από και προς τις σχολικές μονάδες Θεσσαλονίκης**»**

**Κυρία Υπουργέ,**

Όπως γνωρίζετε, η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της Ε.Σ.Α.μεΑ. είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

**Με την επιστολή μας αυτή θέλουμε να θέσουμε υπόψη σας το σοβαρό πρόβλημα που έχει δημιουργηθεί στη Θεσσαλονίκη, σχετικά με τις μετακινήσεις** **των μαθητών/τριών με αναπηρία από και προς τις σχολικές μονάδες και να σας μεταφέρουμε την κραυγή αγωνίας και αγανάκτησης εκατοντάδων οικογενειών μαθητών και μαθητριών με αναπηρία,** με τον συνολικόαριθμό αυτών που δεν καλύπτεται η μετακίνησή τους στη συγκεκριμένη περιοχή, να υπερβαίνει τους 600.

Έχουμε ενημερωθεί, ότι οι υποψήφιοι ανάδοχοι τουριστικοί πράκτορες-ιδιοκτήτες μεταφορικών μέσων μαζικής μεταφοράς θεωρούν ασύμφορη την τιμή για τα σχολικά δρομολόγια, με αποτέλεσμα 13 από αυτά, που αφορούν στα Ειδικά Σχολεία της πόλης της Θεσσαλονίκης και της ευρύτερης περιοχής, να μην εκτελούνται, την στιγμή μάλιστα που το σχολικό έτος 2023-2024 έχει ήδη ξεκινήσει.

Σε περίπτωση που κηρυχθεί άγονος και ο τρίτος διαγωνισμός της Π.Κ.Μ., που πρόκειται να πραγματοποιηθεί σήμερα, για την ανάληψη των μετακινήσεων των μαθητών/τριών με αναπηρία, εξαιτίας της μη συμμετοχής υποψήφιων ανάδοχων τουριστικών πρακτόρων και ιδιοκτητών τουριστικών λεωφορείων, απομένει σύμφωνα με τον νόμο, η προβλεπόμενη αποζημίωση από την Π.Κ.Μ. των γονέων και κηδεμόνων για τη μεταφορά των παιδιών τους, και η οποία ενέργεια σαφώς σε καμία περίπτωση δεν συνιστά λύση.

**Κυρία Υπουργέ,**

**Κρίνεται άμεση και επιτακτική η ανάγκη να επιλυθεί το μείζον αυτό ζήτημα.**

**Οφείλετε να διασφαλίσετε την ασφαλή μετακίνηση των μαθητών/τριών με αναπηρία από και προς τις σχολικές μονάδες Θεσσαλονίκης με όποιο τρόπο κρίνετε εσείς εφικτό.**

Η μη αντιμετώπιση και επίλυση του προβλήματος της μετακίνησης των μαθητών/τριών με αναπηρία από και προς τις σχολικές μονάδες, έχει ως αποτέλεσμα τη μη παροχή ποιοτικής εκπαίδευσης των μαθητών και μαθητριών, η οποία πρέπει να τους διασφαλίζεται χωρίς αποκλεισμούς από την πολιτεία και τους πολιτειακούς θεσμούς, όπως επιτάσσουν η Διεθνής Σύμβαση του ΟΗΕ για τα Δικαιώματα των Ατόμων με Αναπηρία, η Διεθνής Σύμβαση για τα Δικαιώματα του Παιδιού και το Σύνταγμα της χώρας, ενώ ταυτόχρονα αποτελεί και ευθεία διάκριση των μαθητών/μαθητριών με αναπηρία που μεταφέρονται με πούλμαν προς και από τα σχολεία που φοιτούν.

**Κανένα παιδί με αναπηρία, κανένας μαθητής και καμία μαθήτρια με αναπηρία, ούτε στη Θεσσαλονίκη, ούτε πουθενά αλλού στην Ελλάδα, δεν πρέπει να αποκλειστεί**, δεν πρέπει να αποκλείεται από το δικαίωμα στη δημόσια εκπαιδευτική διαδικασία, στο πανανθρώπινο αγαθό της εκπαίδευσης, λόγω αδυναμίας του κράτους, της ελληνικής πολιτείας, να εκπληρώσει την ευθύνη που έχει και να διασφαλίσει την μεταφορά του/της προς και από το δημόσιο σχολείο, **γι’ αυτό και ζητάμε την ΑΜΕΣΗ παρέμβασή σας για την επίλυση του σοβαρότατου αυτού προβλήματος που έχει ανακύψει!**

Αναμένουμε τις άμεσες ενέργειές σας στο πλαίσιο των αρμοδιοτήτων σας και την ενημέρωσή μας γι΄ αυτές.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας, κ. Κ. Μητσοτάκη
* Γραφείο Υπουργού Παιδείας, Θρησκευμάτων και Αθλητισμού, κ. Κ. Πιερρακάκη
* Γραφείο Υπουργού Επικρατείας, κ . Στ. Παπασταύρο
* Γραφείο Υπουργού Επικρατείας, κ. Α. Σκέρτσο
* Γραφείο Υφυπουργού Εσωτερικών, κ. Ε. Κωνσταντινίδη
* Γραφείο Υφυπουργού Παιδείας, Θρησκευμάτων και Αθλητισμού, κ. Δ. Μιχαηλίδου
* Γραφείο Υφυπουργού παρά τω Πρωθυπουργώ, κ. Αθ. Κοντογεώργη
* Γραφείο Γ.Γ. Αυτοδιοίκησης και Αποκέντρωσης, κ. Μ. Σταυριανουδάκη
* Γ. Γ. Α΄βάθμιας, Β’βάθμιας Εκπαίδευσης και Ειδικής Αγωγής, κ. Ι. Κατσαρό
* Πρόεδρο και Μέλη Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης της Βουλής
* Πρόεδρο και Μέλη Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου - Υποεπιτροπής για τα θέματα των ατόμων με αναπηρία
* Γραφείο Περιφερειάρχη Κεντρικής Μακεδονίας, κ. Απ. Τζιτζικώστα
* Εθνική Αρχή Προσβασιμότητας
* Οργανώσεις Μέλη της Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |